﻿ UNIVERSITATEA „OVIDIUS”- CONSTANŢA FACULTATEA DE TEOLOGIE Secţia : MASTERAT – TEOLOGIE PRACTICĂ cghftyfctyytfy Retorica apologetică creştină - Tertulian şi Sf. Ioan Gură de Aur. Din prima jumătate a secolului II. Alături de operele Părinţilor Apostolici apare un nou gen literar mai special, dedicat dezbaterii unor probleme diferite. Este genul literar apologetic sau al apologiilor. Numărul creştinilor creştea mereu şi informaţiile lor despre viaţa înconjurătoare se îmulţeau. Procesul misiunii, care se întindea de la sclavi şi până la curtea imperială, absorbea noi forţe, incluzând în cadrul Bisericii personalităţi de înaltă cultură din lumea păgână. Recrutaţi dintre oamenii de cultură ai păgânismului, apologeţii pun Biserica faţă în faţă cu cultura păgână, într-un dialog dialectic. Conflictul dintre creştinism şi păgânism răsărea din întâlnirea a două duhuri şi orientări diferite: duhul Evangheliei şi duhul lumii. Duhul lumii a vrut să ucidă duhul evanghelic, luptând împotriva Bisericii creştine. Aceşti apologeţi, adevăraţi candidaţi la moarte, în loc să se ascundă în taină pentru a-şi salva viaţa, şi-au pus, dimpotrivă, cu preţul vieţii lor, toată ştiinţa şi talentele lor în slujba apărării publice a creştinilor de pretutindeni. Nu e de mirare că aceste cărţi scrise în epoca celor mai crîncene prigoane, am zice cu sînge şi cu lacrimi amare, s-au răspîndit repede în toată lumea creştină de atunci, spre apărarea şi întărirea ei şi că pretutindeni şi totdeauna după aceea au fost citite cu cea mai adîncă evlavie de credincioşii creştini. Iar autorii lor — dintre care unii căzuţi martiri ei înşişi — s-au bucurat totdeauna de cea mai mare veneraţie din partea Bisericii creştine. In aceste condiţii ei au creat un nou gen literar, adevărate capodopere de scrieri creştine — «lacrimae rerum» se zicea în antichitatea creştină, scrise cu lacrimi şi suspine. Persecuţiile impuneau în mod fatal comparaţii între valorile păgânismului şi ale creştinismului persecutat. Aceste comparaţii s-au făcut, la început, numai în cuget sau verbal de către creştini, iar mai apoi şi în lucrări scrise. Astfel, ia naştere şi se dezvoltă un gen literar de largi proporţii, care va continua şi în perioada a doua patristică prin scriitori şi Părinţi bisericeşti ca: Eusebiu al Cezareei, Sf. Atanasie cel Mare, Părinţii capadocieni, Sf. Ioan Gură de Aur, Sf. Chiril al Alexandriei, Teodoret de Cir, Fericitul Augustin. Genul literar apologetic se impune prin numărul şi varietatea reprezentanţilor săi, prin diversitatea problemelor pe care le ridică, prin metodele folosite şi prin nivelul la care sunt duse discuţiile. Este un gen literar care pune premisele teologiei veritabile. Nivelul acestei teologii nu va înceta să crească prin oameni ca Tertulian, Origen, Irineu, Ipolit, ş. a. Persecuţiile creştinilor se dovedeau de regulă prin procese de judecată foarte sumare, însă de cele mai multe ori creştinii erau condamnaţi fără să mai fie judecaţi, aşa cum dovedesc Actele martirilor. Această procedură se regăsea succint în expresia : „Non licet esse vos” – „Nu aveţi dreptul să existaţi”. Unii dintre noii convertiţi erau recrutaţi din clasa socială cultă, având studii juridice şi implicit pe cele de retorică, sau putând judeca faptele din perspectiva istorică, au început să lămurească autorităţile de stat prin apologii, care apărau dreptul la existenţă legală pentru creştini. Apologiile erau adresate împăraţilor, senatului şi poporului roman, uneori guvernatorilor de provincii, alteori anumitor înalţi dregători sau anumitor persoane particulare, uneori chiar şi iudeilor. În general, forma apologiilor era epistolară, dar ele se transformau în adevărate tratate. Alteori apologiile aveau forma unui dialog, cun sunt: „Dialogul cu iudeul Trifon” al Sf. Justin Martirul şi Filosoful, sau „Dialogul între Iason şi Papiscus”, dar şi „Adversus Iudaeos” – al lui Tertulian. Apoi, „Apologia” lui Ariston de Pella, şi în sfârşit „Octavius” al lui Minucius Felix. Pentru încetarea persecuţiilor au scris apologii: Quadrat (Codrat), Ariston de Pella, Justin Martirul şi Filosoful, Taţian Asirianul, Apollinarie (Claudiu), Meliton de Sardes, Teofil al Antiohiei, Atenagora Atenianul, autorul Scrisorii către Diognet, Hermias, Tertulian, Minucius Felix etc. Dar elitele culturii păgâne, începând din a doua jkumătate a sec. II, privesc cu atenţie pe creştini şi spre învăţătura creştină. De exemplu, Fronto din Cirta, profesorul lui Marcu Aureliu, acuza, într-o cuvântare retorică, pe creştini de banchete tiestice (mese la care, chipurile, s-ar consuma carnea şi sângele unui copil sacrificat – aluzie prea evidentă la Sf. Euharistie) şi împreunări oedipodeice (adică legături incestuoase între fraţi şi surori, între părinţi şi copii, cu prilejul agapelor ce urmau Sf. Euharistii), apoi, culmea ridicolului şi chiar a dispreţului, li se atribuia, pe nedrept, adorarea unui cap de asin, adorarea organelor genitale ale preotului, atunci când păcătoşii cad la picioarele preoţilor pentru mărturisirea păcatelor. Lucian de Samosata, vestit pamfletar (supranumit Voltaire al antichităţii) îl persiflează în lucrarea: Despre moartea lui Peregrinas, apărută pe la anul 1967, pe acest personaj, la început preot, creştin vicios, pe urmă ascet egiptean, apoi filosof cinic, care-şi găseşte moartea de bună voie în flăcări. Celsus, un platonician eclectic, scria pe la anul 178 cartea: „Cuvânt adevărat” sau „Cuvânt în care se arată adevărul”, ducând o polemică anticreştină deosebit de violentă această carte s-a pierdut, dar cam şapte zecimi din text s-au păstrat în replica dată de Origen „Contra lui Clesus”, în opt cărţi. Au fost şi alţi reprezentanţi de seamăî ai culturii care s-au pronunţat verbal sau în scris asupra creştinismului. Aşa cum am aminteam, apologiile se adresau împăraţilor şi poporului, dar mai ales împăraţilor, pentru că ei erau şefii supremi ai statului; se adresau, apoi, iudeilor sau păgânilor în general, guvernatorilor de provincii, anumitor grupuri de persoane, reprezentând o unitate de ocupaţia sau de concepţie. Stilul şi tonul formulelor de adresare variază după adresanţi şi după apologeţi. Ţinuta variată de ton a acestor apologii acoperă un fond general aproape comun. Apologiile îmbracă diferite forme: scrisori, îndemnuri, dialoguri, tratate. Erau forme literare frecvente în producţiile literare ale timpului, pe care cei mai mulţi dintre apologeţi le învăţaseră în şcolile profane ale mediului vremii lor. O parte din materialul de care se folosesc apologiile se referă al tratamentul neobişnuit la care sunt supuşi creştinii din partea autorităţilor romane, apoi, acuzaţiile, combaterea lor şi cererea de a scoate pe creştini de sub acuzare. Critica antipăgână a apologiilor referitoare la cult, la mitologie, la morală, la orânduirea socială, la tradiţie şi filosofie, este împrumutată, în cea mai mare parte, din fondul comun al literaturii şi retoricii clasice, în care se găseau multe scrieri spirituale, viguroase, pe care apologeţii puteau să le utilizeze. Apologeţii au împrumutat şi din apologetica iudaică, mai ales din cea a perioadei elenistice, dezvoltată mai ales în Alexandria. Un bogat material este oferit apologeţilor şi de descrierea vieţii creştine, făcută în pagini de antologie şi care reprezintă un document istoric de o serioasă valoare. Dezvoltările documentare creştine, uneori destul de lungi, oferă, de asemenea, un material important pentru genul apologetic patristic. Compoziţia apologiilor este inegală. Uneori este coerentă şi logică, bine închegată şi armonios structurată, ca în apologiile lui Tertulian, Minucius Felix, Aristide, Atenagora şi „Scrisoarea către Diognet”. Alteori, ea este lipsită de unitate, fără ordine logică şi cu digresiuni, ca în apologiile Sf. Justin Martirul şi Filosoful, Taţian şi Teofil. De mulşte ori, repetiţiile sunt abundente şi apologeţii se imită unii pe alţii, ceea ce poate duce uneori la oboseală sau stare de disconfort în lecturarea apologiilor. Sunt însă şi apologeţi de geniu, ca Tertulian, care, chiar dacă se repetă uneori, nu obesesc pe cititor sau ascultător. Stilul apologiilor diferă şi el după ethosul şi cultura fiecărui autor. El poate fi, de pildă, simplu în opera lui Aristide, graţios şi elegant în „Scrisoarea către Diognet”, amplu şi cizelat în „Solia pentru creştini” a lui Atenagora, încărcat şi greoi în apologiile şi „Dialogul cu iudeul Trifon” ale Sf. Justin Martirul, sclipitor în „Apologeticul” lui Tertulian, limpede şi atrăgător în lucrarea „Către Autolic” a lui Teofil. Simplitatea şi originaşlitatea stilului Părinţilor Apostolici se explicau prin cercul, aproape ermetic închis, în care sse elaborau operele lor; apologeţii, însă, sunt, aproape toţi, instruiţi în şcolile păgâne din veacul lor, unde învăţau limba elegantă şi rafinată a culturii greceşti, pe care, după convertirea lor la creştinism, au pus-o în slujba noii lor credinţe. Noutatea principală în fondul apologiilor era credinţa, învăţătura şi viaţa nouă a creştinilor, de un înalt nivel, confruntate cu credinţa învăţătura şi viaţa obişnuită a cetăţenilor imperiului roman. Monoteismul este ideea forţă care străbate toate apologiile sec. al II-lea, fiind susţinut cu numeroase argumente raţionale, dar şi cu temeiuri biblice. Acesta urmărea înlocuirea politeismului absurd, confuz şi imoral. Stilul vieţii şi moralei creştine, era şi el absolut nou, revoluţionar, faţă de viaţa şi morala păgână, şi majoritatea apologeţilor s-au convertit la creştinism, atraşi de frumuseţea şi eroismul vieţii creştine. Sf. Justin Martirul şi Filosoful spunea: „Am aflat creştinismul ca singura filosofie sigură şi folositoare; astfel, şi din această pricină, sunt eu filosof”. Autorul „Scrisorii către Diognet” spunea: „Creştinii trăiesc pe pământ, dar au cetăţuie cerească”. Cu aceasta nu se pretinde că societatea creştină este fără cusur, dar ţinuta generală a comunităţilor creştine contrasta mult cu aceea a societăţii păgâne, şi dacă unii apologeţi sunt mai severi, alţii mai indulgenţi, totuşi constatarea decăderii vieţii păgâne, o făceau şi păgânii. Doctrina creştină a apologeţilor este un complex de texte biblice sau idei, armonizate cu încercări de raţionalizare şi filosofare a credinţei. Cu toate acestea, doctrina creştină a apologeţilor este un capitol remarcabilatât în cuprinsul fiecărei apologii în parte, cât şi în contextul general al producţiilor spirituale ale secolului II, iar unii apologeţi au făcut un adevărat inventar al mitologiilor, cultului şi culturii păgâne. Sunt pagini întregi în apologii care enumeră zeii, zeiţele, demonii, şi alte figuri mitologice cu acţiunile lor, din diferite panteonuri păgâne. Materialul juridic propriu-zis, material în care se observaă cel mai puternic retorica timpului, material cu care se discută şi se resping acuzaţiile aduse de păgâni, nu era prea bogat, dar dezvoltările acestui material au o valoare deosebită, pentru că aproape întotdeauna ele se transformă, în rechizitorii morale sau în pamflete, ca la Tertulian, Taţian şi Hermias. Şi uneori discuţiile juridice înetează repede, spre a face loc problemelor doctrinale, morale etc., dar sunt şi apologii în care juridicul este prezent de la un cap la altul. Remarcăm că o parte din problematica apologiilor a fost pusă chiar de unii Părinţi Apostolici, dar apologeţii au ştiut să pună unele din problemele fundamentale ale teologiei în termeni care durează şi astăzi. De pildă: statul păgân persecută pe creştini, apologeţii se apără de acuzaţii şi atacă, la rândul lor, păgânismul cu tot ansamblul său: mitologie cultură, filosofie. Apologeţii, fiind formaţi la Şcoala păgână, şi-au dat seama că nu pot combate cu succes păgânismul, decât servindu-se de propriile lui arme: raţionalismul, filosofia şi bineînţeles retorica. Ei au fost iniţiatorii teologhisirii savante de mai târziu a Şcolii alexandrine – prin reprezentanţi de seamă precum : Clement Alexandrinul, Origen, Sf. Atanasie cel Mare, Sf. Chiril al Alexandriei, a Părinţilor Capadocieni (Sf. Vasile cel Mare, Sf. Grigorie de Nyssa, Sf. Grigorie de Nazianz, sau Tologul), a Fericitului Augustin, a lui Leonţiu de Bizanţ şi cea a Sf. Maxim Mărturisitorul. O mare problemă dezbătută de către apologeţi este combaterea ereziilor, în special de origine gnostică. Apologeţii erau nu numai apărători autorizaţi ai creştinismului faţă de păgânism, ci şi oameni învăţaţi ai bisericii, şi chiar ai renumitelor Şcoli laice. În acest fel ei erau ocrotitorii cei mai fireşti ai ortodoxiei faţă de atacurile şi vicleniile ereziilor. Dar cu timpul, apologeţii combat nu numai erezia gnostică ci şi celelalte erezii care apar. De pildă: Sf. Justin Martirul şi Filosoful a scris o sintagmă Contra tuturor ereziilor vremii sale; Tertulian a scris „Despre prescrierea ereticilor” (De preascriptione hereticorum); Teofil al Antiohiei a scris Contra lui Marcion şi Contra lui Hermogene; Apolinarie a scris Contra Catafigienilor, etc. Începând cu Origen, Eusebiu de Cezareea, Părinţii Capadocieni, vor apărea apologii mult mai bune. Remarcăm, însă faptul că apologeţii veacului al II-lea au fost deschizători de drum în genul literar apologetic, ei scriind sub teroarea sabiei, focului şi a fiarelor sălbatice din circurile romane. Retorica apologetică creştină poate fi cel mai bine descrisă prin amintirea a două personalităţi retorice de prim rang, fiecare fiind exponent al unei etape în desăvârşirea apologiei creştine: Tertulian şi Sf. Ioan Gură de Aur. Tertulian, este una dintre personalităţile cel mai originale şi adânc frământate ale retoricei apologetice creştine de limba latină şi din Africa, cu numele său complet Quintus Septimius Florens Tertulianus. S-a născut la Cartagina, din părinţi păgâni şi după afirmaţiile Fericitului Ieronim, Tertulian era fiul unui centurion, detaşat la Cartagina. El îşi aduce aminte cu regret de perioada păgână a vieţii sale şi recunoaşte că este un păcătos. După ce şi-a dobândit o vastă cultură, studiind latin, greaca, filosofia, literatura, retorica, medicina şi mai ales dreptul (profesând chiar avocatura), Tertulian s-a convertit la creştinism, după propriile sale aluzii, datorită vieţii de înaltă moralitate dusă de creştini şi mai ales datorită eroismului martirilor (Apolog. 50). Din lucrarea sa Ad uxorem reiese că el a fost căsătorit. Tot Fericitul Ieronim ne spune că Tertulian a fost preot- presbyter ecclesiae - deşi unii critici moderni pun preoţia lui la îndoială, fără să aibă dreptate însă. În capitolul consacrat lui Tertulian Ieronim îl desemnează de două ori ca preot: „Tertullianus presbyter... Hic usque ad mediani aetatem preshyter ecclesiae". Chiar de la intrarea sa în creştinism, Tertulian a adâncit învăţătura şi morala Bisericii în chip deosebit. A luptat cu mult zel pentru apărarea noii sale conduite în faţa păgânilor, iudeilor şi ereticilor, analizând dialectic toate problemele fundamental cuprinse în doctrina, viaţa şi Sf. Taine creştine. Activitatea sa teologică şi misionară s-a desfăşurat la un înalt nivel. Dar rigorismul său l-a împins, încă din anul 206, spre montanism, la care a aderat formal în anul 213, dar nu a rămas mult timp, după cum se pare, având în această sectă o situaţie specială. Oricum, rupt de Biserica Ortodoxă, Tertulian a întors toată critica sa împotriva Ortodoxiei şi a reprezentanţilor ei. Şi-a creat chiar o sectă aparte a tertulianiştilor, menţionaţi de Fericitul Augustin şi pe care acesta i-a adus la Ortodoxie (De haeres. 86) sectă numită chiar a tertulianistilor, care, insa, nu va supravieţui mult timp. Nu se cunoaşte data exactă a morţii lui Tertulian şi nici locul sau împrejurările acesteia, dar credem că aceasta s-a petrecut spre anul 240. Aceste sunt singurele date biografice referitoare la viaţa lui Tertulian, pe care le furnizeaza Fericitul Ieronim, in lucrarea sa, De virris illustribus, singurul contemporan al marelui apologet care ofera informaţii biografice despre acesta. Pentru întrg spaţiul mediteranean, Tertulian a fost o apariţie fenomenală, cel puţin în privinţa culturii (păgâne şi creştine deopotrivă). Feicitul Ieronim subliniază „talentul sau ager şi puternic” şi ne informează că Sf. Ciprian citea zilnic din opera lui Tertulian, cerând-o de la secretarul său, Paul de Concordia, cu cuvintele: „Da magistrum”. Cultura lui Tertulian era imensă şi cunoştinţele lui variate aparţineau diverselor domenii. De altfel, Vicenţiu de Lerinum considera că Tertulian a fost pentru latini ceea cea fost Origen pentru greci. În ce priveşte opera lui Tertulian putem spune că are lucrări explicit de apologie creştină : 1. Ad nationes, lucrare neterminată, în două cărţi, îi apără pe creştini de atacurile păgânilor şi critică politeismul păgân, intrat în dezagregare religioasă şi morală. 2. Apologeticum sau Apologeticus (liber), în 50 de capitole, e adresat guvernatorilor de provincii, îndeosebi celui al Africii, care-i persecuta pe creştini. Planul acestei opere, celebră în toate veacurile creştine care au urmat, prin cuprinsul ei şi prin curajul autorului, care a uimit pe toţi cititorii creştini, este de asemenea interesant. Tertulian face începutul (exordiul) acestui rechizitoriu cu formularea adevărului că judecătorii nu voiau să asculte apărarea creştinilor şi de aceea erau osîndiţi pentru religia lor adică pentru numele de creştin, iăcîndu-se astfel un «război al numelui» (I, II). Dreptatea cere ca.să fie ascultaţi creştinii, fiind nevinovaţi -, altfel, păgînii sînt adevăraţii criminali, care-i ucid fără măcar să-i audieze (III, IV, 1). In versetul următor Tertulian arată că crimele care se impută creştinilor sînt de două feluri: secrete şi publice. Le va discuta pe rînd. Dar mai înainte va discuta valoarea legii oribile care interzice religia creştină: nu vă este îngăduit să fiţi creştini! (IV, 4). Ce autoritate poate avea o prescripţie impusă fără nici o cercetare prealabilă unor cetăţeni onorabili ? Căci, în principiu, o lege nu trebuie să depindă de bunul plac al unui legislator ; în acest caz ea este tiranică şi trebuie abrogată (IV, 3—5). De fapt legislatorii s-au putut înşela adesea şi legile lor au putut fi abrogate (IV, 6—9). Acesta este cazul unei legi nedrepte şi absurde împotriva numelui de creştin (IV, 10—13). De aceea mulţi împăraţi buni nu le-au aplicat (V). Dealtfel se ştie că romanii au anulat prin uitare multe legi şi instituţii naţionale (VI). Rămîne deci ca să se facă dovada că Învinuirile groaznice aduse creştinilor sînt calomnii odioase pentru ca această lege a prescripţiei creştine să cadă. Şi autorul demonstrează că persecuţiile contra creştinilor sunt ilegale şi nedrepte. Creştinii nu sunt judecaţi după procedura reglementară, ci condamnaţi fără judecată, numai pe baza delaţiunii şi a numelui de creştin. Nici un judecător nu cunoaşte fapte precise imputabile creştinilor. Legile contra creştinilor violează dreptul comun şi dreptul natural. 3. De testimonio animae, în 6 capitole, dezvoltă ideea menţionată în cap. 17 al Apologeticului, susţinând adică existenţa lui Dumnezeu, nemurirea sufletului etc., prin argumentul psihologic, argument care-şi face acum intrarea în cugetarea patristică. Lucrarea e socotită ca apendice al Apologeticului. 4. Ad Scapulam e o scrisoare deschisă către proconsulul cu acest nume, care-i persecuta pe creştini cu o rară cruzime. Tertulian îl anticipează pe Lactanţiu din De mortibus persecutorum. Α-i persecuta pe creştini, înseamnă a lupta cu Dumnezeu. 5. Adversus iudaeos e în 14 cap., o imitaţie palidă a Dialogului cu iudeul Trifon al Sf. Justin. Arată caracterul trecător al legii mozaice. Creştinii au luat locul iudeilor, potrivit făgăduinţelor făcute de prooroci, făgăduinţe realizate în Iisus Hristos. De asemenea, dintre operele sale cu puternice calităţi retorice şi apologetice sunt cele polemico-dogmatice: 1. De praescriptione haereticorum este una dintre cele mai însemnate opere de controverse dogmatice ale lui Tertulian. Ideea principală a acestui tratat şi una dintre cele mai originale ale autorului este elaborarea şi aplicarea principiului juridic al prescripţiei la dreptul de interpretare al adevărurilor de credinţă pe baza Sf. Scripturi. Problema fusese tratată de Sf. Irineu. Ereticii de toate categoriile îşi permiteau să corecteze regula de credinţă printr-o interpretare sui-generis a Sf. Scripturi. Tertulian le interzice nu numai să interpreteze adevărurile de credinţă, dar chiar să folosească Sf. Scriptură. Adevărul, zice el, vine de la Hristos, transmis prin Sf. Apostoli, care au fost cu El. Adevărul a fost mereu întărit şi verificat prin cercetarea Scripturii. Numai Biserica, nu şi ereticii, posedă adevărul şi Sf. Scriptură. Adevărul şi Scriptura aparţin Bisericilor întemeiate de Apostoli sau de urmaşii direcţi ai acestora care, prin această lungă posesiune neîntreruptă, au dreptul să le folosească exclusiv. Ereticii sunt loviţi de excepţia juridică, adică de un viciu de formă legală, care constă, în cazul lor, în folosirea nepermisă a instrumentului doveditor, Sf. Scriptură. 2. Adversus Marcionem, păstrat în a treia ediţie datorită autorului însuşi. În cele cinci cărţi ale sale, opera aceasta demonstrează, unitatea Dumnezeului bun şi a Dumnezeului drept pe care Marcion îi separa, făcându-i două fiinţe deosebite, apoi identitatea dintre Dumnezeu şi Creatorul, iar ultimele două cărţi combat cartea lui Marcion, Antitezele, lucru important pentru istoria canonului Bibliei. 3. Adversus Hermogenem combate teoria creaţiei din materia veşnică, arătând că Dumnezeu singur e veşnic, pe când materia e creată de Dumnezeu şi deci nu e veşnică. Hermogene fusese deja combătut de Teofil. 4. Adversus Valentinianos parodiază aventurile eonilor din sistemul emanationist al acestor gnostici. 5. Adversus Praxean atacă monarhianismul modalist al lui Praxeas, care înlăturase pe Sf. Duh si răstignea pe cruce pe Tatăl. Tertulian e singurul scriitor până la Sf. Atanasie, care a afirmat categoric dumnezeirea Sf. Duh (F. Cayré, op. cit., I, pp. 228-229). 6. De carne Christi susţine realitatea trupului Domnului Iisus Hristos contra dochetismului. Fără realitatea acestui trup, nu există mântuirea pentru creştini. Hristos a luat trup omenesc pentru că El a venit să mântuiască pe oameni. N-a luat chip de înger, pentru că Hristos n-avea de la Tatăl misiunea să mântuiască pe îngeri. Trupul lui Hristos a fost fără păcat. Maria a fost Fecioară întrucât n-a fost atinsă de bărbat, dar n-a fost Fecioară, întrucât a născut (cap. 23). 7. De resurrectione carnis apără, contra gnosticilor, învierea morţilor pe bază de argumente raţionale şi mai ales biblice. Trupurile vor învia toate şi în întregime. Unele argumente se aseamănă cu acelea ale lui Atenagora Atenianul. 8. De anima se pare că a fost precedat de o altă lucrare, De censu animas (Despre originea sufletului). De anima tratează despre natura şi originea sufletului, despre moarte şi despre somn, care este ca o imagine a acesteia. Sufletul este corporal şi totuşi simplu, nemuritor, înţelept, liber în hotărârile sale (cap. 22), dar el vine din sufletul părinţilor (cap. 25-27). Combate metempsihoza. Este şi primul tratat de psihologie în literatura patristică. Tertulian a fost unul din cei mai mari gânditori latini creştini. El e creatorul teologiei creştine latine. Autoritatea lui e mare în veacul III, dar nimeni nu-i pomeneşte numele, nici chiar Ciprian, care-1 citea zilnic şi care s-a inspirat aşa de mult din operele compatriotului său, încât se poate spune că el n-a făcut decât să transpună, în limbă proprie, gândirea lui Tertulian. Tertulian, a apărat cauza creştină cu urma unei adânci pătrunderi şi a unei ingeniozităţi biciuitoare şi a lucrat în această direcţie cu o rîvnă înflăcărată şi cu toată puterea convingerii sale. Şi dacă e de mirare că cineva a arătat cu atîta putere slăbiciunea păgînismului, ba uneori chiar şi-a bătut joc de el, apoi o dată cu aceasta el a scris şi o prea frumoasă carte cu titlul: «Sufletul e din fire creştin» şi a arătat păgânilor că ei sunt toţi creaţi pentru creştinism, că tuturor le este înnăscută înclinarea neîndoielnică spre Hristos, dorinţa de a se uni cu EI. Publicaţiile sale nu erau numai apologii, ci polemici vii, de o îndrăzneală nebunească, dezvăluind un adevărat fanatism, el trecea brusc de la jale la pamflet, de la plîns la vervă, ironie şi sarcasm. Ele pun pînă astăzi întrebarea: cum a rămas Tertulian liber pînă la sfîrşit ? Nu cumva apologia sa era atît de temeinic făcută încît nici nu putea fi discutată, creştinii fiind cumplit calomniaţi, pe de o parte şi pe de alta, adevăraţii criminali fiind acuzatorii păgîni, nu acuzaţii, care se rugau pentru conducătorii Statului şi erau cei mai loiali cetăţeni ai lui. Activitatea apologetică a lui Tertulian, primejdioasă pentru el — jurist sau retor, nu se ştie —, a început cu prilejul noii persecuţii a creştinilor din anul 197 ordonată de Septimiu Sever. El a fost un mare misionar, o fire luptătoare şi o voinţă de fier. Tertulian e un mare scriitor, cel mai original autor latin creştin. Scrierile sale au rămas capodopera genului ca fond şi formă literară artistică, vie şi colorată, Tertulian fiind socotit şi adevăratul creator al limbii teologice latine creştine printr-un conţinut nou dat vechilor cuvinte şi prin crearea de cuvinte noi cu ajutorul prefixelor şi sufixelor şi prin punerea în circulaţie a unei mari cantităţi de cuvinte abstracte. Stilul său este absolut original. E un stil personal, concis, abrupt, cu turnuri rare. *** Cealaltă personalitate genială a retoricii apologetice creştine este Sf. Ioan Gură de Aur, născut la Antiohia, între 344 şi 354, mai probabil la 354, după ultimele cercetări asupra cronologiei vieţii şi operelor sale. Tatăl său, Secundus, mare dregător militar (magister militum Orientis) a murit curând după naşterea copilului. Mama sa, Antusa, dintr-o bogată familie creştină, rămasă văduvă la 20 ani, s-a dedicat cu râvnă şi perseverenţă educaţiei fiului ei, renunţând la recăsătorire. Primele elemente ale educaţiei creştine, Ioan le-a primit de la mama sa. Educaţia clasică a primit-o de la retorul Libaniu şi de la filosoful Andragatiu. Se pare că a studiat şi dreptul, întrucât ar fi pledat câtva timp. A fost botezat târziu, probabil pe la 372, de Meletie, episcop de Antiohia. În curând a fost făcut citeţ, şi a început să practice ascetismul acasă, pentru a nu lăsa pe mama lui văduvă a doua oară. În acelaşi timp, a frecventat şi asketerionul lui Diodor de Tars şi al lui Carterios în tovărăşia prietenului său Teodor, viitorul episcop de Mopsuestia. Acestuia ştim că, pentru a-1 readuce din lume, unde plecase, i-a adresat două scrisori cunoscute sub numele de Către Teodor cel căzut. Ioan legase prietenie cu un camarad, Vasile, probabil viitor episcop de Rafaneea, cu care se angajase să meargă pe acelaşi drum în viaţă. Dar, la un moment dat, Sf. Ioan trădează aşteptările prietenului său pe care însă nu-1 împiedică să accepte episcopatul, în timp ce el, Ioan, a fugit de această înaltă cinste, ascunzându-se. În 374, după moartea Antusei, Ioan a putut să dea curs dorinţei sale arzătoare pentru asceză şi s-a retras în munţii Antiohiei, unde a dus patru ani o viaţă severă sub conducerea unui ascet, iar după aceea doi ani a stat retras într-o peşteră unde şi-a compromis sănătatea. În 380, s-a înapoiat la Antiohia, iar, în 381, Meletie 1-a făcut diacon. Timp de 10 ani, înaintea diaconatului, el a fost preocupat de problema monahismului şi a fecioriei, cărora le-a consacrat tratate mici. În cei şase ani de diaconat, probleme de ordin pastoral şi apologetic au început să-1 preocupe, deşi nu primise încă Taina Preoţiei. Din această vreme datează tratatul său Despre preoţie. Sf. Ioan e preoţit de episcopul Flavian, în 386, şi primeşte misiunea de predicator. Geniul şi arta lui oratorică îi duc numele până departe. El predică nu numai în biserica mare şi frumoasă, zidită de Constantin, sau în biserica cea veche (palaiva), ci în toate bisericile din Antiohia şi din împrejurimi, în fiecare Duminică şi sărbătoare, iar în Postul mare, aproape în fiecare zi. Dărâmarea statuilor împăratului Teodosie şi ale membrilor familiei sale, în anul 387, din cauza cuantumului neobişnuit al obligaţiilor fiscale, a adus locuitorilor Antiohiei ameninţarea cu exterminarea totală. Era atunci un spectacol jalnic: păgânii fugeau din oraş, iar creştinii aşteptau moartea îngroziţi. Din prima săptămână a Postului mare, episcopul Flavian a plecat la Constantinopol spre a cere clemenţă împăratului Teodosie, iar Sf. Ioan a rostit de-a lungul întregului post 21 de omilii, numite Omiliile despre statui, în care consolează şi încurajează pe credincioşii îngroziţi, dar face şi operă morală, combătând păcatele şi arătând deşertăciunea lucrurilor de aici. Omilia 21-a, finală, anunţă rezultatul fericit al intervenţiei lui Flavian care aducea amnistierea celor vinovaţi. Succesul pe lângă Teodosie era socotit şi succesul Sf. Ioan. Numele lui ajunse pe buzele tuturor, el îşi crease o celebritate nemuritoare: sec. VI îi va da supranumele de „Hrisostom" („Gură de Aur”). În timpul celor 12 ani de preoţie la Antiohia, Sf. Ioan a desfăşurat o prodigioasă activitate misionară şi predicatorială. A combătut pe eretici, îndeosebi pe anumei şi pe iudeo-creştini, şi s-a străduit pentru formarea morală a credincioşilor săi. Acum comentează, de pe amvon, Geneza, Evangheliile după Ioan şi Matei şi Scrisorile Sf. Pavel. Unele întâmplări din vremea episcopatului său au fost prilej de verificare a caracterului său, dar şi de concentrare a duşmăniei împotriva persoanei sale. Din cauza legăturilor sale ulerioare frecvente şi politic neinspirate cu prietenii de la Constantinopol şi Antiohia, a fost deportat la Pityus, un orăşel pe malul răsăritean al Mării Negre şi a murit pe drum spre această localitate, la Comana, în Pont, în ziua de 14 septembrie 407, cu aceste cuvinte pe buze: „Slavă lui Dumnezeu pentru toate". Numele său a fost trecut din nou în diptice. Resturile sale pământeşti au fost aduse şi depuse cu pompă în biserica Sf. Apostoli, la Constantinopol, de către împăratul Teodosie II, în anul 438. Sf. Ioan Gură de Aur a lăsat o considerabilă operă literară, care ocupă 18 volume în ediţia Migne. Sfântul Ioan Gură de Aur este exponentul prin excelenţă al predicatorului creştin autentic, arta sa oratorică, iscusinţa exegetică şi întreaga sa operă de înfrumuseţare a vieţii morale a credincioşilor rămânând neîntrecute pînă în zilele noastre. Autor de tratate apologetice, cuvîntări ascetico-morale şi epistole, Sfintul Ioan Gură de Aur a rămas cu deosebire celebru prin scrierile sale omlletice. Talentul său oratoric se arată în primul rând prin numeroasele sale Omilii asupra Sf. Scripturi, el scriind şi predicând aproape asupra tuturor cărţilor Vechiului dar şi Noului Testament. Urmează apoi ca importanţă Operele dogmatico-polemice: Contra anomeilor, despre faptul că Dumnezeu nu poate fi înţeles, în 12 cărţi; Contra iudeilor, în 8 cărţi, critică pe iudeo-creştinii care păstrau tradiţiile iudaice; Despre înviere; Cuvântări sau predici la sărbătorile mari ale Mântuitorului: La Naşterea Domnului, unde se afirmă că Hristos S-a născut la 25 decembrie, la Epifanie sau la Botezul Domnului; La Joia Sfântă (trădarea lui Iuda); La Vinerea Sfântă; La înviere; La Rusalii; Cuvântări panegirice în cinstea sfinţilor, dintre care cele mai vestite sunt cele 7 în cinstea Sf. Pavel, apoi în cinstea lui Iov, a lui Eleazar, a Macabeilor, a Sf. Ignatie Teoforul, a Sf. Vavila, a Sf. Eustaţiu, a lui Meletie, a lui Diodor de Tars, a lui Roman, a lui Varlaam, a Pelaghiei; Cuvântări morale cu bază biblică: 2 Cateheze înainte de Botez, 3 Cuvântări despre diavolul ispititor, 9 Despre pocăinţă, Despre calende, combătând ca şi Asterie al Amasiei obiceiurile urâte cu prilejul zilei de l ianuarie, Despre milostenie, Contra jocurilor de circ şi contra teatrelor; Cuvântări ocazionale din care menţionăm: 21 Cuvântări sau Omilii despre statui, care rămân un model pentru asemenea gen de cuvântări, Cuvânt cu ocazia hirotoniei sale, 2 Cuvântări despre trecerea şi nimicnicia fericirii pământeşti, cu ocazia căderii ministrului Eutropiu, 2 Cuvântări, una înainte şi una după primul exil. Cu predicile şi cuvântările lui, Sfântul Ioan Gură de Aur a câştigat sufletele ascultătorilor săi, sufletele tuturor cetăţenilor frumoasei şi măreţei Antiohii; toţi se îndesau să-i soarbă din gură cuvintele, iar tahigrafii din slujba editorilor de lucrări erau de faţă la toate vorbirile sfântului Ioan pentru a prinde cu prescurtările lor cuvintele lui de aur şi de foc; pe urmă, Sfântul Ioan lua stenogramele lor, corecta eventualele greşeli şi le înapoia acestora ca să le ducă editorilor. Sf. Ioan Hrisostom a scris şi opere neoratorice şi tratate. Aceste opere au caracter apologetic, ascetic şi educativ-moral în general. Astfel, apologetice pot fi socotite: Contra lui Iulian şi a păgânilor şi Despre Sf. Vavila, deja menţionată; micul tratat Că Hristos este Dumnezeu, care arată păgânilor şi iudeilor dumnezeirea lui Hristos. Corespondenţa Sf. Ioan cuprinde aproximativ 240 scrisori (exact 236), cele mai multe din timpul celui de al doilea exil (404-407) şi având caracter istoric, consolator, de recomandare şi familiar. Relevăm cele 17 scrisori adresate văduvei şi diaconiţei Olimpiada, una din cele mai devotate credincioase ale Sf. Ioan Gură de Aur. În aceste scrisori găsim multe din calităţile retorice dobândite încă din şcoala păgână. Sf. Ioan Gură de Aur ne-a lăsat şi Liturghia care îi poartă numele. Prin toate lucrările sale, Sf. Ioan Gură de Aur a fost predicatorul prin excelenţă al Bisericii Ortodoxe şi este şi astăzi modelul ideal al vorbitorului bisericesc. Cuvântările sale, pline de suflul evlaviei şi de o deosebită înălţime de cugetare morală, sunt mereu actuale. În ele se găsesc date asupra culturii timpului, asupra moravurilor şi credinţelor generale ale vremii. Sf. Ioan a fost unul din cei mai mari păstori ai Bisericii creştine. El a sintetizat în chip fericit pe conducătorul de suflete, luminat, cumpănit, atent, calm cu vorbitorul, îndemânatic, care face din cuvânt arma de executare a programului său pastoral. Dar el nu a folosit retorica doar în sine ca artă ci întotdeauna aplicată la nevoile concrete ale credinţei. Tratatul său Despre preoţie este cartea clasică a creştinismului asupra dumnezeieştii Taine a Hirotoniei, care a însufleţit, a încurajat, a călăuzit şi a înălţat continuu milioane de preoţi creştini de-a lungul veacurilor. Sf. Ioan s-a aruncat în vâltoarea vieţii sociale, pe care a încercat s-o purifice, reformându-i moravurile şi orientând-o spre limanul dătător de viaţă al Evangheliei. El a biciuit viciile, îngâmfarea, simonia, necinstea, prostia, lăcomia, luxul şi toate ticăloşiile societăţii din vremea sa, începând de la fratele cel mai de jos, până la palatul împăratului. De aceea, el se poate numi unul dintre cei mai de seamă reformatori sociali creştini ai vremii sale. El este nu numai un critic nemilos al scăderilor contemporanilor săi, ci şi un organizator neîntrecut al asistenţei sociale, după modelul celei de la Cezareea Capadociei. El a fost supranumit „ambasadorul săracilor”. Sf. Ioan a fost un catehet şi un pedagog de clasă înaltă, între atâţia cateheţi şi pedagogi ai veacului său: Sf. Chiril al Ierusalimului, Sf. Niceta de Remesiana şi Fer. Augustin, în tratatul său Despre slava deşartă şi despre educaţia copiilor, el a anticipat cu mai bine de 15 veacuri metoda devenită clasică a pedagogiei moderne prin celebra teorie a treptelor formale. El preconizează educaţia copiilor de ambele sexe pe baza Sf. Scripturi şi recomandă cinci categorii de pedagogi: 1. părinţii, 2. conştiinţa, 3. pedagogii de profesiune, 4. monahii şi 5. Dumnezeu. Sf. Ioan nu este numai o comoară de exegeză teologică, istorică şi morală, ci şi o neasemuită desfătare literară pentru iubitorii de literatură frumoasă. Inteligenţa sa vie, limba sa impecabilă, imaginaţia sa bogată, marele său simţ artistic, gustul său pentru măsură au făcut din el un clasic, unul dintre cei mai mari clasici ai literaturii patristice. El se citeşte pe nerăsuflate de cine are gustul felului său de a scrie. Deşi limba lui e uşoară şi se leagănă în cadenţele perioadelor sale retorice, totuşi ea nu e uşor de tradus. Ca Părinte al Bisericii, Sf. Ioan, recunoscut dintru început ca inegalabil în arta călăuzirii prin cuvânt a sufletelor omeneşti către Hristos, reabilitează noţiunea de "omilie", care a ajuns, de prea multe ori, să fie asociată cu orice cuvântare searbădă, monotonă, lipsită de dinamism şi, deci, total necaptivantă; de altfel, cuvântul grecesc din care provine termenul "omilie" poartă şi înţelesul de "relaţie strânsă, vie" între vorbitor şi auditoriul său. Fără a evita pasajele problematice printr-o conspiraţie a tăcerii, Sfântul loan Gură de Aur însuşi identifică în orice discurs întâi dificultăţile, aparentele contradicţii ale textului evanghelic, lămurindu-le apoi printr-o exegeză ce uimeşte şi astăzi prin soluţiile ei inspirate. Desigur, este indiscutabilă virtutea didactică a comunicării unei învăţături, prin alternarea ridicării de probleme cu oferirea de răspunsuri convingătoare. Dar, nu numai grija pentru asimilarea corectă a mesajului său 1-a determinat pe Sfântul Ioan Gură de Aur să adopte o asemenea modalitate de adresare, ci şi conştiinţa că "mărgăritarele" trebuiau, simultan, şi împărtăşite unora, dar şi apărate împotriva altora, mai ales din elita intelectuală a vremii, care preluaseră critici minuţios formulate, de la anticreştini notorii, precum Aelius Aristide, Fronto, Galenus, Celsus şi, mai cu seamă, Porfiriu. Nu trebuie să uităm că educaţia retorico-dialectică şi-a primit-o Sfântul Ioan Gură de Aur la şcoala ilustrului retor Libaniu - un fervent iubitor al elenismului, dar a valorizat-o pentru cauza Evangheliei lui Hristos la şcoala episcopului Diodor de Tars, binecunoscutul adversar al arianismului dar şi al elenismului păgân, pe care încerca să-1 reînvie împăratul Iulian Apostatul. Calităţile dobândite în perioada uceniciei, dar purificate şi iluminate în anii de aspră asceză care au urmat, sunt transparente şi în cartea de faţă şi, poate, mai cu seamă, în primele două Omilii. Acestea două ar putea să constituie ele singure o edificatoare, dar şi inedită, introducere ortodoxă în studiul Sfintelor Scripturi. Bineînţeles, nu printr-o meşteşugită cuvântare reaprinde Sfântul Ioan Hrisostom dragostea şi veneraţia ascultătorilor săi faţă de Scripturi, ci prin nişte cuvinte care ar putea să zguduie şi astăzi multe conştiinţe creştine mai puţin veghetoare: "Spuneţi-mi, vă rog, care din cei de faţă ar putea, dacă i-aş cere, să-mi spună un psalm sau un text din dumnezeieştile Scripturi? Nici unul! Şi nu-i numai asta grozăvia. Grozăvia este alta, că suntem atât de nepăsători faţă de cele duhovniceşti, pe cât suntem de iuţi, ba mai iuţi decât focul, faţă de cele satanice. De v-aş întreba de ştiţi cântece de lume, cântece de dragoste, cântece desfrânate aş vedea că mulţi le ştiu pe de rost şi că le cântă cu multă plăcere. Dar ce scuză găsiţi că nu ştiţi un text din Scriptura? Nu-s călugăr, mi se răspunde? Am femeie şi copii şi trebuie să mă îngrijesc de casa mea! Ei bine, scuza asta vă pierde, că socotiţi că numai călugărilor li se cuvine să citească dumnezeieştile Scripturi, când de fapt voi aveţi cu mult mai multă nevoie de ele decât călugării, pentru că voi trăiţi în lume, voi vă răniţi în fiecare zi; şi de aceea voi aveţi mai cu seamă nevoie de leacul Sfintelor Scripturi. Prin urmare, a socoti de prisos citirea Sfintelor Scripturi este cu mult mai rău decât a nu le citi. Astfel de gânduri sunt gânduri drăceşti". (Omilia II, 5). Dacă în tonul grav al acestei mustrări descoperim pe părintele duhovnicesc care se cutremură de lipsa de maturitate duhovnicească şi de ignoranţa spirituală în care se complac mulţi dintre fiii săi, în discutarea raporturilor dintre Vechiul şi Noul Testament, a veridicităţii şi armoniei tuturor celor patru redactări ale Sfintei Evanghelii, precum şi în comentarea propriu-zisă a Evangheliei după Matei, recunoaştem pe gânditorul convins că propovăduirea Adevărului nu poate niciodată nesocoti exigenţele logice ale minţii omeneşti. Aşa se explică, printre altele, şi insistenţa sa asupra explicării mult discutatelor deosebiri dintre cele patru Evanghelii. Astfel, din locurile cu care criticii dintotdeauna ai Bibliei şi-au susţinut îndoielile, Sfântul Ioan Gură de Aur extrage dovada decisivă a adevărului acestor texte ale Sfintei Scripturi: "Dar tocmai această deosebire este cea mai mare dovadă a adevărului. Dacă toate spusele lor s-ar fi potrivit cu de-amănuntul în ce priveşte timpul şi locul, iar asemănarea ar fi mers chiar până la cuvinte, nici unul din duşmani n-ar fi crezut că evangheliştii n-au alcătuit Evangheliile fără să se adune şi fără să urmărească vreun scop omenesc oarecare. Şi pe bună dreptate, pentru că o asemănare atât de mare nu s-ar fi putut datora unei simple întâmplări. Dar aparenta deosebire între cei patru evanghelişti, care este numai în lucrurile de mică însemnătate, îi scapă de orice bănuială şi dovedeşte strălucit chipul alcătuirii Evangheliilor. Nu este vătămat cu nimic adevărul spuselor lor, dacă au scris ceva deosebit unul de altul, cu privire la timpul şi locul unor fapte sau cuvinte ale Domnului" (Omilia I, 3). Sf. Ioan este un scriitor şi un teolog normativ pentru Biserica Ortodoxă, alături de cei doi mari Capadocieni; Sf. Vasile cel Mare şi Sf. Grigorie de Nazianz, numiţi toţi trei „Mari dascăli ai lumii creştine şi ierarhi". Autorul nostru a trăit cum a învăţat şi a învăţat cum a trăit, adică după Evanghelie, având ca model pe Domnul nostru Iisus Hristos. Biserica Ortodoxă prăznuieşte pe Sf. Ioan Gură de Aur la 13 noiembrie singur, iar la 30 ianuarie împreună cu Sf. Vasile cel Mare şi Sf. Grigorie de Nazianz (Teologul). El e unul din Părinţii cei mai mult traduşi în lumea creştină. Bibliografie. *** Apologeţi de limba latină, col. PSB, vol. III, Trad. Prol. Nicolae Chiţescu, Eliodor Constantinescu, Paul Papadopol şi Prof. David Popescu, EIBMBOR, Bucureşti, 1991. *** Dicţionarul explicativ al limbii române, Academia Română, Institutul de Lingvistică "Iorgu Iordan", Editura Univers Enciclopedic, 1998. Culianu, Ioan Petre, Gnozele dualiste ale Occidentului – Istorie şi mituri, ediţia a doua, traducere de Tereza Culianu-Petrescu, cuvânt-înainte al autorului, postfaţă de H. R. Patapievici, Iaşi, Editura Polirom, 2002. Drăgoi, Pr. Eugen, Istoria Bisericească Universală, Bucureşti, Editura Historica, 2001. Idem, Istoria creştinismului în date, Galaţi, Editura Episcopiei Dunării de Jos, 2004. Mitropolitul Nicolae Corneanu al Banatului, Patristica mirabilia – Pagini din literatura primelor veacuri creştine, ediţia a II-a revăzută, Iaşi, Editura Polirom, 2001. Popescu, Prof. Teodor M., Pr. Tepdor Bodogae şi G. Gh. Stănescu, Istoria Bisericească Universală, vol. I, Bucureşti, 1956. Runcan, Pr. Lect. Univ, Nechita, Istoria Literaturii patristice din perioada persecuţiilor anticreştine, Ed. Europolis, Constanţa, 1999. Sf. Ioan Gură de Aur, o găsim în Sf. Ioan Gură de Aur, Scrieri, vol. 23 din col. PSB, Pr. Dumitru Fecioru, EIBMBOR, Bucureşti, 1994. Sf. Ieronim, Despre bărbaţii iluştri şi alte scrieri, introduceri, traduceri şi note de Dan Negrescu, PAIDEIA, Bucureşti, 1997. Sf. Justin Martirul şi Filozoful, Ep. Către Diognet, Scrierile Părinţilor Apostolici, trad. Pr. Dumitru Fecioru, col. PSB, vol. I, EIBMBOR, Bucureşti, 1979. Voicu, Arhid. Prof. Univ. Dr. Constantin, Concepţia Sfântului Ioan Gură de Aur despre muncă, în Revista Teologică, Mitropolia Ardealului, Ed. Andreiana Sibiu, 2007. 